མར་ཁེ་སི་རིང་ལུགས་ཀྱི་ལྟ་ཚུལ་ལྟར་ན།མི་རིགས་ཀྱི་སྐད་དང་ཡི་གེ་ནི་མི་རིགས་ཀྱི་ཁྱད་ཆོས་གལ་ཆེན་ཞིག་ཡིན་ལ།མི་རིགས་ཀྱི་སྐད་དང་ཡི་གེ་བཀོལ་བ་ནི་མི་རིགས་འདྲ་མཉམ་གྱི་རྩ་དོན་མངོན་འགྱུར་བྱེད་པའི་མཚོན་རྟགས་གལ་ཆེན་ཞིག་ཡིན་པས།རིག་གནས་སློབ་གསོའི་ཁྲོད་དུ་མངོན་པར་མཚོན་དགོས།དོན་དངོས་ལས་ར་སྤྲོད་བྱུང་བ་ལྟར་ན།གྲངས་ཉུང་མི་རིགས་ཀྱི་སྐད་དང་ཡི་གེས་མི་རིགས་རང་གི་དཔལ་འབྱོར་དང་ཆབ་སྲིད།རིག་གནས་བཅས་འཛུགས་སྐྲུན་ཁྲོད་དུ་ནུས་པ་གལ་ཆེན་འདོན་བཞིན་ཡོད།ཕྱི་རོལ་ཡུལ་གྱི་དོན་དངོས་འདིས་བོད་ཁུལ་དུ་ངེས་པར་དུ་སྐད་གཉིས་མཉམ་བཀོལ་བྱེད་དགོས་པ་ཐག་གིས་བཅད་ཅིང་དུས་མཚུངས་སུ་སྐད་གཉིས་སློབ་ཁྲིད་ཀྱི་བྱེད་ནུས་གལ་ཆེན་ཡང་ཐག་བཅད་པ་རེད།༡༩༨༡ལོར་པ་ལེ་རུ་བསྡུས་པའི་མ་སྐད་ནི་སློབ་གསོའི་ཡོ་བྱད་ཡིན་ཞེས་པའི་མཁས་པའི་གྲོས་ཚོགས་སུ།མ་སྐད་ནི་མི་རྣམས་ཀྱི་སློབ་གསོར་གྲུབ་འབྲས་ཐོབ་པའི་གནད་འགག་ཡིན་ཏེ།ཡིག་རྨོངས་སེལ་བའམ་དབུལ་བ་ལས་མཐར་བའི་ཡོ་བྱད་ནུས་ལྡན་ཞིག་ཡིན་པས་མི་རིགས་དར་རྒྱས་སུ་གཏོང་བ་ལ་དེ་མེད་མི་རུངཞེས་ཕྱོགས་སྡོམ་བྱས།དེས་ན་སྐད་གཉིས་སློབ་གསོ་ནི་བོད་རིགས་སློབ་གསོ་གོང་དུ་སྤེལ་བའི་གནད་ཡིན་པ་ནི་སུས་ཀྱང་བསྙོན་དུ་མེད་ཀྱང་དེང་སྐབས་དེའི་ཕྱོགས་སུ་མི་རྣམས་ལ་ལྟ་ཚུལ་དང་བསམ་འཆར་མི་འདྲ་བ་མང་པོ་ཡོད་པ་སྟེ།ལ་ལའི་བསམ་འཆར་ནི་བོད་ཡིག་སློབ་ཚན་མ་གཏོགས་གཞན་ཐམས་ཅད་རྒྱ་ཡིག་གི་སྟེང་ནས་སློབ་ཁྲིད་བྱས་ན་ཕན་པར་འདོད་པ་དང་ལ་ལས་ནི་རྒྱའི་སྐད་ཡིག་མ་གཏོགས་བསླབ་བྱ་གཞན་ཐམས་ཅད་མ་སྐད་སྟེང་ནས་སློབ་ཁྲིད་བྱེད་པར་རྒྱུན་འཁྱོངས་བྱེད་དགོས་ཞེས་འགྱུར་བ་མེད་པའི་ལྟ་བ་རྐང་ལ་བཟུང་ཡོད།ཡང་ལ་ལ་ཞིག་གིས་བོད་རིགས་སློབ་མར་མི་རིགས་རང་གི་སྐད་ཡིག་ཁྲིད་པ་ལས་དབྱིན་ཡིག་ཁྲིད་ན་ལེགས་ཏེ།མི་རིགས་སྐད་ཡིག་ཁྲིད་ན་སློབ་མའི་འགན་ཁུར་ཇེ་ལྗིད་དུ་འགྲོ་བ་མ་ཟད།ད་དུང་རྒྱའི་དབྱངས་ཡིག་སློབ་པར་གནོད་པ་འབྱུང་བ་རེད་སྙམ་མོ།།མི་མང་པོ་ཞིག་གིས་རང་མི་རིགས་ཀྱི་སྐད་ཡིག་ལེགས་པོ་ཞིག་སློབ་པའི་དུས་མཚུངས་སུ་རྒྱའི་སྐད་ཡིག་ཀྱང་ལེགས་པོ་ཞིག་སློབ་པའི་སློབ་ཁྲིད་བྱེད་སྟངས་ལ་ཡིད་རངས་པ་རེད།ལར་སྐད་གཉིས་སློབ་གསོ་ནི་གྲངས་ཉུང་མི་རིགས་ཀྱི་སྐད་ཆ་དང་རིག་གནས་ཉར་ཚགས་དང་སྲུང་སྐྱོབ་བྱེད་པའི་འདེམས་ཕྱོགས་ལེགས་པོ་ཞིག་ཡིན་པ་སྨྲས་མ་དགོས་ཏེ།སྐད་ཆ་སྣ་གཅིག་སྐྱབས་ན་རིག་གནས་སྣ་གཅིག་སྲུང་སྐྱོབ་བྱས་ཤིང་།སྐད་ཆ་སྣ་གཅིག་མེད་པར་གཏོང་ན་རིག་གནས་སྣ་གཅིག་དང་བསམ་གཞིགས་བྱེད་སྟངས་སྣ་གཅིག་མེད་པར་བཏང་བ་རེད།ཡང་ན།སྐད་ཆ་རིགས་གཅིག་བསླབ་ན་རིག་གནས་རིགས་གཅིག་བསླབ་པ་ཡིན་པའི་གནས་ལུགས་འདིའི་སྟེང་ནས་སྐད་གཉིས་སློབ་གསོའི་གལ་ཆེའི་ནུས་པ་དེ་མཚོན་ནོ།།བོད་རིགས་སློབ་གསོ་རྗེས་ལུས་ཡིན་པའི་རྒྱུ་རྐྱེན་གལ་ཆེན་ཞིག་ནི་སྐད་ཆ་འགག་རྡོ་ལྟ་བུར་གྱུར་པ་དེ་ལ་ཐུག་ཡོད།གལ་ཏེ་མ་ཡིག་བཀོལ་ནས་འབྲིང་རིམ་སློབ་གསོ་ཁྱབ་གདལ་དུ་བཏང་ན་བོད་རིགས་ན་གཞོན་དང་བྱིས་པའི་རིག་སྟོབས་གསར་གཏོད་བྱེད་པ་ལ་སྐུལ་འདེད་གཏོང་ཐུབ་པ་དང་ཁྱབ་གདལ་གྱི་མྱུར་ཚད་ཀྱང་ཇེ་མགྱོགས་སུ་སོང་སྟེ།ཡིག་རྨོངས་གསར་བ་འབྱུང་བ་བཀག་པས་ངལ་རྩོལ་པའི་བྱང་ཚད་གོང་མཐོར་སོང་སྟེ་མཐར་བོད་ཁུལ་གྱི་ཚན་རྩལ་དང་རིག་གནས་སློབ་གསོའི་འཕེལ་རྒྱས་ཀྱང་སྔར་ལས་ཇེ་མགྱོགས་སུ་གཏོང་ཐུབ།རྒྱའི་སྐད་ཡིག་ནི་རང་རྒྱལ་གྱི་སྤྱི་སྐད་ཡིན་པས་དེའི་སྤྱི་ཚོགས་ཀྱི་བྱེད་ནུས་ནི་སུས་ཀྱང་བསྙོན་དུ་མེད།དེའི་ཕྱིར།རང་མི་རིགས་ཀྱི་སྐད་དང་ཡི་གེ་ལེགས་པོ་ཞིག་བསླབ་པའི་དུས་མཚུངས་སུ་ངེས་པར་དུ་རྒྱའི་སྐད་དང་ཡི་གེ་སློབ་དགོས་པ་འདིས་བོད་རིགས་ས་ཁུལ་གྱི་སློབ་གྲྭ་ཆུང་འབྲིང་གི་སློབ་ཁྲིད་སྤུས་ཚད་མཐོ་རུ་འདེགས་པར་དོན་སྙིང་གལ་ཆེ་ལྡན་པ་མ་ཟད།གྲངས་ཉུང་མི་རིགས་ཀྱི་སློབ་མ་རྣམས་དེང་རབས་སྤྱི་ཚོགས་དང་ནུབ་རྒྱུད་གསར་སྤེལ་ཆེན་མོའི་དགོས་མཁོ་དང་མཐུན་ཞིང་།རང་མི་རིགས་ཀྱི་ཕུལ་དུ་བྱུང་བའི་སྲོལ་རྒྱུན་རིག་གནས་དེ་འཛིན་སྐྱོང་སྤེལ་གསུམ་བྱེད་པ་ལའང་དོན་སྙིང་གལ་ཆེན་ལྡན།།